Kyk: Verstappen jaag teen 'n Spitfire | Maroela Media
Kyk: Verstappen jaag teen 'n Spitfire
F1-renmotors maak hierdie naweek 'n Britse draai met die Grand Prix op die Silverstone-renbaan. Max Verstappen gaan natuurlik probeer om sy voorsprong op die punteleer te rek, maar eers het hy 'n Spitfire-vegvliegtuig die stryd aangesê.
Die ikoniese Britse vliegtuig kan 'n topspoed van amper 600 km/h bereik, maar die Red Bull-renjaer het hom uitstekend van sy taak gekwyt en die twee het so te sê gelyktydig oor die wenstreep gejaag.
'n Lekker lusmakertjie vir Sondag se wedren waar duisende toeskouers verwag word.
Max Verstappen. Foto: Christian Bruna/AFP.
"Toe ons verlede jaar op Silverstone gejaag het, was die baan in 'n uitstekende toestand, maar daar was geen atmosfeer nie – iets waarvoor net Britse toeskouers kan sorg. Om hulle nou terug langs die baan te hê, is ongelooflik spesiaal; ek hoop dat die wedren vir net soveel opwinding sal sorg," het Verstappen gesê.
Die 23-jarige renjaer het 'n voorsprong van 32 punte bo Lewis Hamilton op die punteleer, terwyl die Red Bull-span die afgelope vyf wedrenne gewen het.
Christian Horner (spanbaas) het juis weer gewaarsku dat sy span nie té selfvoldaan moet wees nie.
"Ons weet ons het die laaste vyf wedrenne gewen, maar daar is nog 'n lang pad om te stap en ons kan nie bekostig om dinge as vanselfsprekend te aanvaar nie. Ons moet aanhou om ons beste in elke wedren te gee," het Horner gesê.
"Silverstone gaan inderdaad vir ons 'n groot uitdaging wees omdat dit vir die afgelope sewe jaar 'n veilige vesting vir Mercedes was. Maar daar gaan baie toeskouers wees en ons het uitstekende ondersteuners, dus kan ek nie wag om nog 'n vertoning te lewer waarop almal kan trots wees nie."
Puntestand op die kampioenskap-punteleer (bestuurders):
Max Verstappen 182 punte
Lewis Hamilton 150 punte
Sergio Perez 104 punte
Lando Norris 101 punte
Valtteri Bottas 92 punte
Charles Leclerc 62 punte
Carlos Sainz 60 punte
Daniel Ricciardo 40 punte
Pierre Gasly 39 punte
Puntestand op die kampioenskap-punteleer (vervaardigers):
Red Bull 286 punte
Mercedes 242 punte
McLaren 141 punte
Ferrari 122 punte
AlphaTauri 48 punte
Die Spitfire-tweestryd begin op 04:32 van die video.
An iconic and pioneering jewel of aerodynamic and engineering vision and skill takes on a Supermarine Spitfire ???? Who you got? ????